Predkladacia správa

        Ministerstvo školstva SR predkladá na rokovanie vlády SR iniciatívny materiál Návrh na súhlas s presunom finančných prostriedkov medzi programami v rozpočte kapitoly Ministerstva školstva SR v roku 2003 v zmysle § 10 zákona NR SR č. 303/1995 Z. z. o rozpočtových pravidlách v znení neskorších predpisov.

Predloženie materiálu na rokovanie vlády SR vyplynulo z potreby zosúladiť rozpis schváleného rozpočtu Ministerstva školstva SR podľa programov s rozpisovým listom,  zabezpečiť prostriedky na realizáciu individuálnej stavby „Novostavba Centra vedecko - technických informácií SR“ ako i z potreby zvýšiť rozpočet priamoriadenej rozpočtovej organizácii Agentúra na podporu vedy a techniky. 

         Ministerstvo školstva SR vykonalo rozpis schváleného rozpočtu na organizácie vo svojej pôsobnosti v zmysle rozpisového listu MF SR č. 24469/2002-42 zo dňa 2.1.2003, pričom v rozpise podľa programov zohľadnilo finančné prostriedky v čiastke150 000 tis. Sk v zmysle bodu C.1. uznesenia vlády SR č. 1356 z 11.12.2002. Súčasne po prehodnotení úloh ministerstva, zámerov programov a cieľov vykonalo  ďalšie zmeny v objemoch finančných prostriedkov u niektorých programov. Zmena vo finančných objemoch jednotlivých programov bola vykonaná z dôvodu optimálneho rozdelenia finančných prostriedkov medzi programami, s cieľom čo najlepšie zabezpečiť  stanovené zámery a ciele. 

         Zmenou finančných prostriedkov v programoch nebola dotknutá štruktúra programov, nezmenil sa celkový objem finančných prostriedkov za kapitolu Ministerstva školstva SR v roku 2003 a všetky záväzné ukazovatele, vrátene účelovosti boli  dodržané.

         Druhá časť materiálu, v ktorej sú uvádzané ďalšie požadované zmeny programov, sa člení na oblasť kapitálových a bežných výdavkov.

        Pri spracovaní návrhu rozpočtu kapitálových výdavkov na rok 2003 Ministerstvo školstva SR požadovalo na realizáciu individuálnej stavby „Novostavba Centra vedecko technických informácií SR“ finančné prostriedky vo výške 40 000 tis. Sk, ktorá vo vládnom návrhu zákona o štátnom rozpočte na rok 2003 po rokovaniach v orgánoch Národnej rady SR bola presunutá na rozostavané stavby verejných vysokých škôl za účelom riešenia havarijnej situácie študentských domovov.

Na základe uvedeného a skutočnosti, že individuálnu stavbu „Novostavba Centra vedecko technických informácií SR“ v takom vysokom štádiu rozostavanosti nie je možné zastaviť, navrhujeme na predmetnú stavbu presunúť minimálnu čiastku 20 000 tis. Sk, znížením rozpočtu ostatných rozpočtových organizácií Ministerstva školstva SR na programe 021 o 19 100 tis. Sk, na programe 025 o 700 tis. Sk a na programe 026 o 200 tis. Sk. Cieľ programov, z ktorých sa finančné prostriedky presúvajú je zabezpečený.

Ministerstvo školstva SR požaduje presun finančných prostriedkov vo výške  20 000 tis. Sk z programov 021, 025 a 026 do programu 02A.

           Pôvodne bol materiál na presun finančných prostriedkov v programoch na zabezpečenie stavby „Novostavba Centra vedecko - technických informácií SR“ vypracovaný samostatne a predložený na medzirezortné pripomienkové konanie. Vzhľadom k tomu, že bolo potrebné predložiť na rokovanie vlády SR ďalšie zmeny v programoch, uvedený materiál týkajúci sa CVTI SR so zapracovanými pripomienkami je súčasťou tohto materiálu.

Zmena programov v oblasti bežných výdavkov v programoch 029 a 02A vyplynula z nedostatku finančných prostriedkov Agentúry na podporu vedy a techniky, ktorej povinnosťou je poskytovanie podpory na pokračovanie riešenia úloh, ako i na nové projekty. Zmenou programov sa zvýši rozpočet Agentúry na podporu vedy a techniky o 40 000 tis. Sk. Finančné prostriedky v čiastke 40 000 tis. Sk je možné poskytnúť z účelových prostriedkov, ktoré boli v schválenom rozpočte kapitoly školstva na rok 2003 určené na príspevok na VI. rámcový program EÚ pre výskum a vývoj v sume 500 000 tis. Sk. Vzhľadom na zľavu, ktorú Slovenská republika obdržala na pokrytie časti nákladov na vstupenku z prostriedkov PHARE, bola časť prostriedkov v rozpočte kapitoly školstva ušetrená.  Ministerstvo školstva SR v tejto súvislosti  požaduje presun finančných prostriedkov vo výške  40 000 tis. Sk z programu 02A do programu 029.

          Navrhovaným riešením zostáva výška celkového schváleného rozpočtu kapitoly Ministerstva školstva SR pre rok 2003 nezmenená. 

          Predkladaný materiál nemá dopad na zvýšenie štátneho rozpočtu,  na zamestnanosť, na ekonomické a environmentálne vplyvy a ani  na stav životného prostredia.